****

***Crna Gora***

***Ministarstvo poljoprivrede i ruralnog razvoja***

***Broj:***

***Podgorica, 23.07.2013.godine***

***SKUPŠTINA CRNE GORE***

***P O D G O R I C A***

**PREDMET: Odgovor na poslaničko pitanje**

Poslanik Velizar Kaluđerović postavio je pitanje, u pisanoj formi, na koje traži odgovor od Ministra poljoprivrede i ruralnog razvoja, u pisanoj formi, za sjednicu Skupštine zakazanu za 24.07.2013. godine.

Poslaničko pitanje glasi: “*Vlada Crne Gore i Glavni grad Podgroica su 19.06.2013. godine zaključili Ugovor o kupoprodaji akcija Novog duvanskog kombinata Podgorica AD sa Konzorcijumom „Primat Company“. Članom 3.1.1.6. Ugovora obavezali su se da na kupca Novog duvanskog kombinata prenesu licencu – brend za proizvodnju i promet cigareta Lovćen, Point i Winsent. Pitam: Na kojem propisu ili drugom aktu Vlada temelji pravo da ugovornim aranžmanom sa kupcem Novog duvanskog kombinata Podgorica raspolaže licencom – brendom za proizvodnju i promet navedenih cigareta koje predstavljaju imovinu potpuno drugog pravnog subjekta, a to je DKP u stečaju, i pri tom je Vlada navedenu transakciju učinila bez saglasnosti DKP – AD u stečaju? Takođe, tražim odgovor na pitanje zbog čega je ovo pravo izuzetne vrijednosti, koje je stvarano gotovo čitav jedan vijek, Vlada namjerila da prenese na privatne firme kojima je prodala Novi duvanski kombinat, potpuno besplatno. Da li se i ovim nezakonitim i nedomaćinskim aktom raspolaganja, Vlada definitivno legitimisala da se prema Planu reorganizacije DKP u stečaju odnosi kao da ne postoji i da je u projekat njegovog uništavanja ušla da bi se oslobodila manjinskih akcionara, otimajući im 48,8% akcija u tom kolektivu, i da je formiranje Novog duvanskog kombinata bila samo prelazna faza za stopostotnu privatizaciju DKP-a odnosno predaje u ruke privatnim licima svih prava na proizvodnju i promet cigareta iz proizvodnog programa DKP-a*?”

U vezi sa istim dajem sljedeći odgovor:

Poštovani poslanici, uvaženi poslaniče Kaluđerović,

Podsjećam na proceduru koja traje već više mjeseci: Vlada Crne Gore, na predlog Savjeta za privatizaciju, donijela je Odluku o planu privatizacije za 2013. Ovom odlukom obuhvaćena je privatizacija Novog duvanskog kombinata Podgorica. Javni poziv raspisan je 12.04.2013. sa ciljem dokapitalizacije putem izgradnje fabrike i prodaje akcija u ovoj kompaniji. Nakon sprovedenog postupka, Vlada Crne Gore i Glavni grad, zaključili su 19.06.2013., Ugovor o poprodaji akcija NDK sa Konzorcijumom koji predvodi “Primat Company”. Ugovor predviđa održanje proizvodnje cigareta koje su se proizvodile u DKP AD u stečaju, što podrazumijeva i prenos prava licenci - brenda *Lovćen*, *Point* i *Winsent*.

Naravno cio postupak realizovan je **uz saglasnost DKP AD u stečaju**. Svi postupci bili su u skladu sa propisima koji regulišu ovu materiju: *Zakonom o insolventnosti privrednih društava*, *Zakonom o privatizaciji*, *Zakonom o obligacionim odnosima* i drugim propisima. A sve navedene zakone usvojio je ovaj uvaženi Dom.

Uvaženi poslaniče Kaluđerović, sa brendom ili bez brenda, treba razumjeti da je firma o kojoj govorimo u stečaju, da je ne samo zaposlenima, već i Vladi, veoma važno da zadržimo što više radnih mjesta u firmama koje se nalaze u stečaju, i da pronađemo investitore koji su spremni da investiraju novac u obnovu proizvodnje. Postavite sebi pitanje: da li biste Vi dali 7 miliona eura za akcije DKP AD u stečaju?

Pravo licence/brenda ne ustupa se besplatno, već je bilo predmet pregovora Tenderske Komisije sa kupcem i isto je utvrđeno nakon stručnih procjena **u čemu su svoje učešće uzeli i predstavnici DKP AD u stečaju**. Naime, kako je DKP AD u stečaju vlasnik licenci/brenda za proizvodnju cigareta (što čini nematerijalnu imovinu stečajnog dužnika), u skladu sa članom 108 stav 1 Zakona o stečaju, Stečajni upravnik je dana 25.06.2013., zaključio ugovor sa grupom nezavinish procjenjivača na čelu sa mr. Omerom Marišićem, o procjeni vrijednosti robne marke DKP AD u stečaju. Nakon izvršene procjene, ovlašćeni procjenjivač dostavio je *Izvještaj procjene brenda DKP AD u stečaju*. U skladu sa odredbama člana 80 Zakona o insolventnosti privrednih društava, prodaja dijela ili ukupne imovine iz stečajne mase vrši se javnim nadmetanjem ili neposrednom pogodbom. Dana 12.07.2013. Stečajni upravnik uputio je poziv Ministarstvu finansija da dostavi pismenu ponudu za kupovinu brenda DKP AD u stečaju, kako bi Stečajni upravnik, u skladu sa zakonom, izvršio prodaju i ove nematerijalne imovine. Nakon dostavljanja ponude od strane Ministarstva finansija i sprovedene zakonske procedure, pristupiće se međusobnom regulisanju obaveza, a na osnovu prijave potraživanja Vlade Crne Gore – Poreska uprava Područna jedinica Podgorica u stečajnom postupku St.br. 115/10. Dakle, kao što vidite, u toku je postupak prenosa ovog prava na Ministarstvo finansija u cilju umanjenja potraživanja ovog preduzeća za vrijednost licenci.

Vezano za drugi dio pitanja i namirenja potraživanja, Vlada poštuje sve pravosnažne odluke Privrednog suda Crne Gore, koje se donose u skladu sa Zakonom o insolventnosti privrednih društava u tekućem sudskom postupku vezano za ovo Preduzeće. Plan reorganizacije DKP AD u stečaju razmatran je i usvojen na Odboru povjerilaca čiji su članovi, pored ostalih povjerilaca, i predstavnici Vlade, a njegovu realizaciju prati Stečajni sud, odnosno Stečajni sudija i sprovodi Stečajni upravnik. **Zato se ni na koji način ne može izvući zaključak koji se imputira u postavljenom pitanju - da se Vlada prema Planu odnosi kao da ne postoji, ili da je svojim ponašanjem ugrozila prava manjinskih akcionara**.

U cilju potpunog i objektivnog informisanja javnosti ponoviću stavove vezane za ovaj dio pitanja koje sam Vam već prezentovao u maju ove godine, povodom Vašeg prethodnog pitanja o istoj ovoj tematici. Naime, **reorganizacija DKP AD u stečaju, još uvijek nije okončana i ista se sprovodi preko Privrednog suda**. Stečajni postupak je pokrenut 25.05.2010. Planom reorganizacije koji je izglasan od strane povjerilaca i potvrđen Rješenjem Privrednog suda u Podgorici 02.11.2010. predviđeno je da će se potraživanja izmiriti u roku od četiri godine, a rok za njegovo izvršenje počeo je teći od 01.12.2010. godine i shodno tome ističe krajem sljedeće godine. Ukupan dug DKP AD U stečaju po osnovu prihvaćenih potraživanja iznosi 37.871.298,85 eura, i odnosi se na:

1. prioritetna potraživanja u iznosu od 2.4 miliona €, koja se odnose na neisplaćene zarade i druge naknade prema zaposlenima, po sudskim odlukama sa obračunatom kamatom, od pravosnažnosti presuda do dana podnošenja predloga za pokretanje stečajnog postupka;
2. glavna potraživanja u iznosu od 30.6 miliona €, koja se odnose na potraživanja Poreske uprave na ime neplaćenih doprinosa, poreza, prireza i akciza;
3. neobezbijeđena potraživanja u iznosu od 2 miliona €, a odnose se na neisplaćene zarade preko 10.000 € (bruto), neisplaćene sudske troškove po pravosnažnim i izvršnim presudama sa kamatama i ostala potraživanja povjerilaca;
4. socijalni program radnika Duvanskog kombinata u stečaju i Duvancomerca u iznosu od 2.4 miliona € i rezervisana sredstva po sudskim sporovima u iznosu od 400.000 €.

Kao što znate ”Zetagradnja” DOO iz Podgorice do danas uplatila je iznos od 6.960.000 € od ukupno ugovoreno 13.2 miliona € i svih 6.960.000 € usmjerene su za isplate zaposlenima.

Program reorganizacije DKP AD u stečaju Podgorica trajaće do okončanja stečajnog postupka u skladu sa zakonom i o njegovom trajanju Odluku će donijeti Sud. U ovoj fazi ne želim prejudicirati, niti komentarisati navode koji se impliciraju u vezi tekućeg sudskog spora manjinskih akcionara. Sve su to legitimna, i u okviru zakona definisana prava, koja ćemo komentarisati kada se za to steknu zakonski uslovi, naravno, u okvirima sopstvenih nadležnosti, odgovornosti, prava i mogućnosti.

Na kraju, sa nadom da ćemo se napokon složiti, želim da ponovim **da su napori Ministarstva usmjereni na to da se obnovi proizvodnja duvana, prije svega u Zeti i Malesiji, da se kroz proces privatizacije podstakne nova proizvodnja cigareta uključujući i brendove o kojima govorite, da poboljšamo položaj zaposlenih i podstaknemo novo zapošljavanje, i na kraju kroz zakoniti postupak, završi stečaj u ovoj kompaniji i izmire povjerioci DKP u stečaju u granicama zakonskih mogućnosti**.

 **M I N I S T A R**

**Prof.dr Petar Ivanović**